  Туспуктэм: Наталия Сильвестрова Наталия Сильвестрова Удмуртиын Ашальчи Оки нимо йӧскалык премилэсь лауреатъёссэ пусйизы. Сӥлы карон 14-тӥ оштолэзе Юкаменск черкогуртын «Ашальчи лыдӟонъёс» улсын ортчиз. Ужрадэ ивортодэтъя «Удмуртия» агентстволэн корреспондентэз но вуылӥз. Премиез удмуртлыкез, лулчеберетэз, тодос, дышетон, эм удысъёсты азинтон ужэ пыриськись удмурт нылкышноослы сёто. Туэ сое удмурт кылбурчи, журналист, берыктӥсь, кырӟась, Россиысь писательёслэн огазеяськонзылэн но журналистъёслэн огазеяськонзылэн ёзчизы, «Удмурт Кенешлэн» Ленин ёросысь ёзэтэзлэн ёзчиез Ада (Адия) Диева но педиатр, мерлыко ужась, Удмуртиысь тазалыкез утёнъя сӥё-дано ужась, «Удмурт Кенешлэн» Октябрь ёросысь ёзэтэзлэн ёзчиез Лидия Крестьянинова басьтӥзы. Лидия Крестьянинова эм удысын 50 ар тырше ни. Ашальчи Оки нимо премиез басьтэмезлы шумпотэмзэ вера. солэсь пӧртэм удысъёсын азинлыко луэмзэ пусъе. « Со кӧня аръёс ӵоже ужамын врачын. Секыт вакытэ со ужаз <...> Врачлэн ужез со уй но, нунал но. Соин ик, мон малпасько, солэн ужез туж бадӟым. Со сыӵе данъямон кышномурт не только гожъямезъя » Лидия Крестьянинова, Ашальчи Оки нимо йӧскалык премилэн лауреатэз Эм удсысын сяна, Лидия Крестьянинова мерлыко ужын трос гинэ тыршиз. Со удмурт мынэтэз кутскисьёс пӧлын вал.  « Та уж борды кутскимы врачьёс, экономистъёс, инженеръёс. <…> Калыклы валантэм вал, марлы ми, сыӵе адямиос, кутскимы та уж бӧрды. Секыт вал нырысь. <…> Шумпотӥсько, что али уж мынэ, уж лэсьтӥське азьлань. Ваньмыз, конечно, мар малпамы, ӧз пыре со ужъёс, ӧз быдэсме » Лидия Крестьянинова, Ашальчи Оки нимо йӧскалык премилэн лауреатэз Ада Диева вань сюлмыныз удмуртлык понна висе. Со кылбура, пумиськонъёс ортчытъя, мерлыко уже пыриське. Аслаз кылбур бичетъёсыз вань.  « Мон Башкир музъем вылын вордскемын, ми отын удмурт кылмес уката гажаськом. <…> Дышетӥсе но удмуртлыкез пыӵатыны быгатэ вал. Солы но песяелы луыса мон кылбуръёс гожъяны кутски » Ада Диева, Ашальчи Оки нимо йӧскалык премилэн лауреатэз Премиен пусъемзэс Ада Диева вылӥ дунъетэн лыдъя. Ашальчи Окилэн интыез удмуртлыкез азьланьтонын туж бадӟым луэ шуыса пусъе. Лыдӟонъёсы мыныкуз удмурт кылбурчи сярысь чуръёсыз но вордскизы: Удмурт оскон, удмурт кыл, Сям-йылолъёс, удмуртлык Тон пыӵатӥд милемлы. Аслад быгатэменыд, Зарни кыл чуръёсыныд Дӥсьтон сётӥд пыраклы. Дано удмурт кылбурчи, Тынад нимыд – Ашальчи! Тодэ вайытом, «Ашальчи лыдӟонъёс» нырысетӥ удмурт нылкышно кылбурчилэн, эмчилэн, фронтовиклэн Ашальчи Окилэн 125 ар тырмонэзлы но «Удмурт нылкышно кенеш» огазеяськонлэн 30 ар тырмонэзлы сӥзьыса ортчизы. Тегъёс: АшальчиОки премия Удмуртия  